[{"text_idx": "#000004", "text": "Rhowch y Gymraeg yn yr hosan \u2019Dolig a mwynhewch y Gymraeg adref dros y gwyliau yw\u2019r neges gan Menter Iaith Mo\u0302n i deuluoedd Cymru, wrth lansio cyfres newydd Selog o apiau \u2018Ioga\u2019, \u2018Canu 2\u2019 a \u2018Symud\u2019 yn yr awyr agored."}, {"text_idx": "#000005", "text": "Bu ymateb gwych eisoes i dreialu\u2019r ap \u2018Ioga Selog\u2019 gyda Leisa Mererid sy\u2019n cynnwys 12 safle ioga, delweddau trawiadol, a dilyniant hawdd i\u2019w cofio. Mae\u2019r ap \u2018Canu 2 Selog\u2019 yn cynnwys ffefrynnau fel \u2018Pen, Ysgwyddau\u2019 a \u2018Pren ar y Bryn\u2019 yn ogystal a\u0302 tiwn dysgu\u2019r wyddor, dyddiau\u2019r wythnos a\u2019r misoedd i ddysgwyr Cymraeg. Yn ogystal, bu brwdfrydedd mawr gan y teuluoedd fu\u2019n treialu\u2019r ap \u2018Symud Selog\u2019 gan ei fod yn gyfuniad o adnabod enwau natur a thynnu lluniau fel cofnod, yn ogystal a\u0302 rhigymau ffitrwydd awyr agored sy\u2019n cynnwys sgipio, sgiliau pe\u0302l, a chlapio i rigwm \u2018Llanfairpwllgwyngyllgogerychwyrndrobwllllantysiliogogogoch\u2019! Yr ap perffaith ar gyfer dysgwyr Cymraeg mentrus."}, {"text_idx": "#000007", "text": "\u201cMae apiau Selog yn mynd o nerth i nerth. Datblygwyd apiau \u2018Canu\u2019 a \u2018Darllen\u2019 gwreiddiol Selog yn 2017 mewn ymateb i gais rhieni di-Gymraeg Caergybi am adnoddau i gefnogi eu plant yn y cartref. 19,000 lawrlwythiad yn ddiweddarach, fe ddaeth yn amlwg fod ape\u0302l yr apiau yn ymestyn ar draws Cymru ac yn wir mor bell a\u0302 Japan a Phatagonia. Felly, rydym yn ddiolchgar iawn am y grant gan Gronfa Cymunedol y Loteri Genedlaethol Cymru sydd wedi ein galluogi i ddatblygu\u2019r tri ap diweddaraf \u2018Ioga\u2019, \u2018Canu 2\u2019 a \u2018Symud\u2019 a\u2019r cyfle i\u2019w treialu gyda theuluoedd Caergybi. Ein hape\u0302l dros y gwyliau Nadolig yw i deuluoedd ganiata\u0301u i\u2019r Gymraeg barhau o\u2019r ysgol i\u2019r cartref drwy gynnwys apiau Cymraeg Selog ar y teclynnau digidol a ddefnyddir gan y plant. Anrheg yw\u2019r Gymraeg byddent yn ei werthfawrogi ymhell i\u2019r dyfodol.\u201d"}, {"text_idx": "#000008", "text": "Mae pump ap di-da\u0302l Selog ar gael i bawb ar draws Cymru a thu hwnt i\u2019w lawrlwytho ar eu ffonau iPhone neu Android, neu declynnau iPad a thabled. Mae\u2019r adnodd yn cefnogi amcanion Menter Iaith Mo\u0302n, Mentrau Iaith Cymru a Llywodraeth Cymru o sicrhau bydd miliwn o siaradwyr Cymraeg erbyn 2050."}, {"text_idx": "#000009", "text": "Wrth i nifer gynyddol o rieni weld mantais gymdeithasol, addysgiadol a gyrfaol i\u2019w plant o fod yn ddwyieithog, mae adnoddau hwyliog trochi Cymraeg, megis apiau Selog a Magi Ann, yn ennyn poblogrwydd fel modd o gefnogi datblygiad plant yn y cartref. Adborth cyffredin o ddefnyddio ap Selog yw\u2019r un a gafwyd gan riant di-Gymraeg ardal Caergybi \u201cMy daughters and I had a great time! Please keep up the great work, we need more activities in the medium of Welsh for our kids to thrive in Welsh!\u201d"}, {"text_idx": "#000010", "text": "Datblygwyd apiau Selog gan Menter Iaith Mo\u0302n. Ariannwyd y tri ap newydd, a\u2019r 13 gweithgareddau cymunedol cysylltiedig, drwy grant Arian i Bawb y Cronfa Gymunedol y Loteri Genedlaethol. Cynhyrchwyd yr apiau gan gwmni SbectolCyf, a bu\u2019r arbenigwraig ioga i blant, Leisa Mererid, a\u2019r hyfforddwraig ffitrwydd a symud Eirian Williams yn cyfrannu eu harbenigedd i ddatblygu\u2019r gweithgareddau. Richard Owen, Bocsw\u0302n fu\u2019n arwain ar y canu a chafwyd cyfraniad arbennig gan y gyfansoddwraig Ceri Gwyn sydd wedi rhannu ei cha\u0302n Gw\u0302yl Dewi \u2018Mis Mawrth Unwaith Eto\u2019 ar ap \u2018Canu 2\u2019."}]